《为陈秀才题墨妙堂》
宋代·慕容彦逢

宝池当几润滑并，蟾蜍玉窦寒泉倾。墨花泛泛花脚轻，云笺皎皎月色明。

凝然嗣将先管城，一扫神怪吁难名。腾龙舞凤相回萦，倒日翻星草隶行。

或如悬崖倚孤撑，又如脱兔驰万兵。猿攀虎怒势争鲸，奔蜃骇驶波浪惊。

篆斯隶邈草伯英，钟蔡卫索更品评。逸少兼之集大成，寥寥千载无与京。

鼠须蚕茧秘迹清，玉华遗言同誓盟。埋藏不计申与庚，模踪间出相光晶。

太丘佳士天气清，访求宝字金满籯。编联轴卷纷纵横，名家诸妙皆有声。

文馀高致超八闳，深求众法窥忘情。会当临池染澄瀛，银钩万字挥峥嵘。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。